b'\n_START_ARTICLE_\nPehr G. Gyllenhammar\n_START_SECTION_\nKarri\xc3\xa8re\n_START_PARAGRAPH_\nGyllenhammar gikk fra adm.dir. i Volvo p\xc3\xa5 generalforsamlingen i mai 1971 og konsernsjef til styreformann 15. oktober 1990, men fortsatte \xc3\xa5 v\xc3\xa6re engasjert i Volvos virksomhet. Gyllenhammar vekket f\xc3\xb8lelser og debatt med sine utspill i media og sin egenr\xc3\xa5dige lederstil i det som p\xc3\xa5 1970- og 80-tallet var Sveriges st\xc3\xb8rste industrikonsern. Hans sterke personlige rolle ble muliggjort blant annet ved at Volvo hadde et spredt eierskap. Gyllenhammar ble flere ganger stemt fram som Sveriges mest popul\xc3\xa6re person._NEWLINE_Et av Gyllenhammars f\xc3\xb8rste beslutninger som direkt\xc3\xb8r var \xc3\xa5 legge ned satsingen p\xc3\xa5 Volvo P1800-serien og i stedet profilere Volvo som en produsent av sikre familiebiler. Volvo-konsernet var allerede ved Gyllenhammars overtagelse et av Sveriges st\xc3\xb8rste selskaper og Gyllenhammar fors\xc3\xb8kte selv \xc3\xa5 gjennomf\xc3\xb8re flere store forretninger. Blant disse fantes det b\xc3\xa5de vellykkede og mindre vellykkede satsinger._NEWLINE_Gyllenhammar lot Volvo overta den statlige bilfabrikken i Kalmar, der postbilen "Tjorven" hadde blitt produsert. Det monotone arbeidet ved samleb\xc3\xa5ndet ble erstattet av arbeidslag som i fellesskap bygde hele bilen. En liknende fabrikk ble etablert i Uddevalla, i lokaler som tidligere hadde tilh\xc3\xb8rt det statlige Svenska Varv. Begge fabrikkene ble nedlagt i Gyllenhammars tid som styreformann p\xc3\xa5 grunn av problemer med l\xc3\xb8nnsomheten. Til tross for at disse satsingene ikke har f\xc3\xa5tt noen oppf\xc3\xb8lging, har Gyllenhammar fortsatt \xc3\xa5 betrakte disse fabrikkenes retning som en riktig satsing._NEWLINE_I Gyllenhammars tid utvidet Volvo sin virksomhet til omr\xc3\xa5dene n\xc3\xa6rings- og legemidler. Dette skjedde gjennom oppkj\xc3\xb8p av Procordia og Pharmacia. Det \xc3\xa5 skape slike konglomerater har blitt betraktet som uhensiktsmessig i svensk n\xc3\xa6ringsliv og oppkj\xc3\xb8pene har senere blitt avviklet. Av de st\xc3\xb8rre avbrutte operasjonene var et planlagt samarbeid med den norske stat om oljeutvinning, et tenkt samarbeid mellom Volvo og Saab, den kortvarige alliansen med Anders Walls Beijerinvest, samt st\xc3\xb8tten til Fermenta. Gyllenhammars siste plan om en storstilt forandring var en sammensl\xc3\xa5ing av Volvo med det betydelig st\xc3\xb8rre, statlige franske selskapet Renault. Avtalen var s\xc3\xa5 godt som undertegnet, men ble stoppet av hard motstand fra de ansatte og 25 av de \xc3\xb8verste lederne. Det var ogs\xc3\xa5 motstand fra den p\xc3\xa5troppende adm.dir., S\xc3\xb6ren Gyll. Under et styrem\xc3\xb8te den 2. desember 1993 i Stockholm gikk Gyllenhammar fra alle sine verv i selskapet. Som en konsekvens av dette solgte Gyllenhammar sine og familiens cirka 10\xc2\xa0000 Volvo-aksjer dagen etterp\xc3\xa5._NEWLINE_Gyllenhammar ble etterfulgt som konsernsjef av Nordbankens dav\xc3\xa6rende direkt\xc3\xb8r Christer Zetterberg 15. oktober 1990, som i sin tur ble etterfulgt av S\xc3\xb6ren Gyll 13. mai 1992. Gyll innledet i 1994 et omfattende tiltaksprogram som ble kalt \xc2\xabVolvo 95\xc2\xbb. Gyllenhammar selv flyttet til London der han i flere \xc3\xa5r blant annet var styreformann i Aviva, Storbritannias st\xc3\xb8rste forsikringsselskap.. Han var ogs\xc3\xa5 r\xc3\xa5dgiver og visestyreformann i familien Rothschilds investeringsbank Rothschild Europe. Han var midlertidig tilbake i svensk n\xc3\xa6ringsliv i perioden 2004\xe2\x80\x932007 for \xc3\xa5 hjelpe til med Stenbeck-gruppens generasjonsskifte etter Jan Stenbecks d\xc3\xb8d. Fra 2007 var han styreformann og deleier i det svenske vindkraftselskapet Arise Windpower._NEWLINE_Gyllenhammar var p\xc3\xa5 1980-tallet medlem av Folkpartiets ledelse og skal ha v\xc3\xa6rt p\xc3\xa5tenkt som partiformann etter Ola Ullsten. Han har skrevet flere debattb\xc3\xb8ker, blant annet Jag tror p\xc3\xa5 Sverige i 1973. Han er medlem av Bilderberggruppen.\n_START_SECTION_\nEt utvalg andre verv\n_START_PARAGRAPH_\nGyllenhammar ble styreformann i Svenska skeppshypotekskassan i G\xc3\xb6teborg i 1976, styremedlem i Sveriges industrif\xc3\xb6rbund i 1979, styremedlem i SEB i perioden 1979-94 hvorav viseformann mellom 1991 og 1994. Han ble styremedlem i United Technologie Corporation, Hartford, Connecticut i 1981, i Kissinger Assoc. Inc. i New York i \xc3\xa5rene 1982-97, i Pearson plc. i London fra 1983 til 1997, i Reuters Holdings PLC i London i 1984-97, i Philips Electronics NV i Eindhoven 1990-95, i R\xc3\xa9gie Nationale des Usines Renault SA i Paris 1990-93 samt styreformann i Procordia 1990-92. Gyllenhammar var styremedlem i Polygram NV fra 1996, ble styreformann i Commercial Union PLC i 1998 og seniorr\xc3\xa5dgiver i Lazaed Fr\xc3\xa8ses & Co LLC i New York i 1996.\n_START_SECTION_\nFamilie\n_START_PARAGRAPH_\nPehr G. Gyllenhammar er s\xc3\xb8nn av Pehr Gyllenhammar Sr. og Aina Gyllenhammar, f\xc3\xb8dt Kaplan (1903\xe2\x80\x931995). Han giftet seg 24. oktober 1959 med Christina Gyllenhammar, f\xc3\xb8dt Engellau, datter av Volvos mange\xc3\xa5rige adm.dir. Gunnar Engellau og Margit Engellau, f\xc3\xb8dt H\xc3\xb6ckert. Pehr G. Gyllenhammar er far til Cecilia Gyllenhammar, Charlotte Gyllenhammar, Sophie Gyllenhammar Mattsson og Oscar Gyllenhammar (f\xc3\xb8dt 1966).\n_START_SECTION_\nUtmerkelser\n_START_PARAGRAPH_\nHan ble medlem av Ingenj\xc3\xb6rsvetenskapsakademien i 1974, medicine \xc3\xa6resdoktor ved G\xc3\xb6teborgs universitet i 1981, teknologie \xc3\xa6resdoktor i London i 1987 og i Halifax i 1988, pol. \xc3\xa6resdoktor i Helsingfors i 1990 og jur. \xc3\xa6resdoktor i Vermont i 1993.'